Poul Nødgaard (DF), 2002-11-20:
Dansk Folkeparti er medforslagsstiller på det beslutningsforslag, der fremlægges for Folketinget her i dag, og som skal munde ud i, at der nedsættes en undersøgelseskommission i Farumsagen.
Lad mig sige med det samme, at vi er stolte af at være medforslagsstillere.
Det er et meget stort skridt at tage, det er vi de første til at indrømme, og det er også et meget stort økonomisk og kostbart skridt.
Men hvis det ikke er gået op for justitsministeren, er det også nødvendigt i betragtning af, som det også er nævnt heroppefra af andre, at der faktisk er tale om danmarkshistoriens største kommunalpolitiske skandale.
Jeg har trods alt levet et vist antal år - det kan man se på mig - og jeg har oplevet mange små og store kommunale skandaler.
, og jeg synes egentlig, at ministeren helt undervurderer Farum Kommunes befolkning.
Er ministeren klar over, at det for en gennemsnitsfamilie i Farum Kommune kan betyde en ekstra skat på måske 3.000-4.000 kr. om måneden, så familien skal tjene 11.000-12.000 kr. mere for at kunne betale de 3.000 kr. ekstra i skat?
Og er ministeren klar over, at institutionspladser og lign. også stiger ganske betragteligt i Farum Kommune?
Jeg taler i hvert fald med en hel del mennesker - jeg bor jo ude på landet, og her står vi tit ved havelågerne og taler med hinanden - og der er altså mange, som ikke kan forstå, at der ikke allerede er sket noget mere konkret i Farumsagen.
Man snakker og snakker derinde i Folketinget, men hvad sker der egentlig?
Derfor har jeg også været meget bedrøvet over, som jeg sagde i et tidligere kort indlæg til ministeren, at ministeren har blokeret for, at vi kom i gang med et samarbejde om sagen.
Det kunne ministeren have gjort for længst, men der er måske travlt med meget andet, som ministeren finder mere væsentligt.
Men nu håber jeg i hvert fald, at justitsministeren har set skriften på væggen.
Vi skal videre i denne sag, og vi accepterer ikke fra Dansk Folkepartis side, at man alene kører en undersøgelse ved bagmandspolitiet.
Når undersøgelseskommissionen kommer i gang, har jeg tiltro til, at de dygtige jurister, der sidder i både bagmandspolitiet og undersøgelseskommissionen, er i stand til at kunne definere den eventuelle gråzone, der måtte være, og hvor der kan være lidt tvivl om, hvorvidt det går til den ene eller den anden side.
Det er trods alt derfor, de har den store juridiske eksamen.
Afslutningsvis vil jeg sige - ikke fordi jeg synes, der er grund til at forlænge debatten, for vi har haft både de korte bemærkninger og også andre indlæg - at jeg har været meget trykket over den tale, ministeren holdt heroppefra.
Ministeren sagde direkte, at det beslutningsforslag, vi fremsætter, er lovstridigt.
Jeg synes ikke, ministeren har bragt konkrete beviser på det, men det kan jo komme an på en prøve, og derfor vil jeg godt endnu en gang sige til ministeren, at jeg tror, det ville være utrolig klogt at arbejde konstruktivt med i denne sag.
Jeg kigger ministeren
lige i øjnene, for det kan altså blive aktuelt med en konfrontation mellem justitsministeren og et flertal her i Folketinget, hvis vi skal opleve noget lignende som det, vi oplevede under ministerens indlæg, som var - jeg bruger måske et lidt stærkt udtryk - en gang nedrakning af det forslag, vi har fremsat
Det er helt urimeligt over for et flertal i Folketinget.
Ministeren har kendt vore tanker i uger, i måneder, så nu håber jeg, ministeren har set skriften på væggen.
Jeg vil ikke komme ind på alle de mange mærkværdige ting, ministeren bragte frem i sin tale, men når jeg kommer op på mit kontor, vil jeg tage en udskrift af, hvad ministeren har sagt, og så skal jeg nok konkret komme ind på de enkelte dele.
Jeg var langtfra enig med ministeren i de ting, hun bragte frem.
Jeg ved godt, at hun også er under et juridisk pres, men der er jo ingen, der siger, at juristerne er de eneste her i verden, der har viden om alting.
Vi er trods alt
også nogle med begge ben på jorden, der kan se nogle jordnære ting, og man kan ikke altid med hundrede procents sikkerhed slå op på en paragraf og helt præcist sige, om den er i overensstemmelse med det ene eller det andet.
En gang imellem skal der også noget sund bondefornuft til, og det er den, jeg mener, at bl.a. Dansk Folkeparti repræsenterer i dag ved at være med på dette forslag, som jeg så også mener må nyde fremme.
Jeg har ikke drøftet det med de øvrige forslagsstillere, men vi er i hvert fald indstillet på, at sagen skal igennem Folketinget, inden vi går på juleferie; det er der ikke skygge af tvivl om.
ministeren har behov for et møde inden helligdagene, er vi i hvert fald parat til at stille op.
Det er helt oplagt, for jeg mener ikke, vi må spilde én eneste dag i denne sag.